Sun Yahudi yala nengdi Nena Gum Roti kwaneng gonga kepra kalemami tumi konum kupu ada,
sun apu yapu Mesir mutu tapra benkui taruda,
domba popra buplan sirik dana-dana yapi likeipi ngeda,
‘Tupa tenenkamep’ tenen,
atumi di domba tenpu popra,
Allah tep karerami.
Ukuramya tep,
Nena Gum Roti kalemna tumi deiki di,
gonga kepra Yesus er nyapudi Yesus tep asipetepi.
“Kanda,
Kaplemna Kailya Kalemna keca jepkamrem ngeda,
dan ati ketenem derirbenkup do?”
pepra asipetepi.
Asipterepipa,
Yesusdi er nyapu butene neng tep,
aupu pepu.
“Sun Yerusalem ati arum doramya neitamai berumum taru,
nimi tenpu ila mau di me gwepra morok yo deiki deipra dubarepa,
epkamarume.
Epdamum dingeda,
er amenda tara bererumdi,
er wekronkure ati wekra berumumdi,
akati deiyo ngebo tep asipetepkurume.
‘Nun Peteremna Deiyo ngebodi asipetepmakere.
Ne cap ne nyapu cap,
Kaplemna Kailya Kalemna keca jepkamepa tep,
kan nimi bo neng wengameng ati wekra akeca jeptepe tenen,
akatida dan do?’
pepra asipetepkurume.
Asipeteprumumpa,
angebodi er ati arum deiki,
ban kupra dopu ati alau atida,
nun bukamepai cap,
jen keca deipkamepai cap,
yambul ati keteneipmange ngeda,
sundi epkarerume.
Akatipum nun Kaplemna Kailya Kalemna tep jepkamep kecada,
ketenepra deipkamarerume.”
Yesusdi er nyapu butene neng tep pepu.
Upepupa,
abutene nengdi Betania mutu tapra,
Yerusalem mutu bereidi,
Yesus peipmau keca utopu kupupa,
eprei dingeda,
Kaplemne tep jepkamai keca ketenepra deiprei.
Ketenepra deipreidi,
acapu kunmarei.
Akunmareipane,
Yesus cap,
er nyapu 10 neng cap,
‘Yerusalem mutu benkup’ tenen,
baipane,
ipudi keteng dakdongopu pangeda,
Yerusalem mutu yai.
Yaidi,
sun ketenepmarei alau atipu bukra,
jen jenmai taruda,
Yesusdi aupu pepu.
“Ne tek sisi pepsene.
Ne cap bukmapdi jen jenmarum neng kan-kanpu dinin,
tenpu ngebodi,
ne popkamanenga tep,
nimi upu perbenkure,”
Yesusdi pepu.
Upepupa,
sundi Yesus tep,
pio bicau kupupa,
sun dipru ikin kange doupra,
tenpu-tenpudi aupu penmai.
“Naio,
nedi napkenepa popkamkeng do?”
pepra tenpu-tenpudi Yesus tep asimterenmai.
Asimterenmaipa,
Yesusdi aneng tep tamupra pepu.
“Ne nyapu,
sun yuma wekmapdi,
jen kikiman jenmap neng kan-kanpu dinin,
nedi roti kwaneng dopra yangadin mau pumbon di bi keca burupra karepne ngebo tenpu di,
ne popkamanenga tep,
nimi kai perbenkamanere.
Allah upu lap perami nengdi,
ne tep sekamneitopu,
neda Nimi Mi Sisa Utopu Ngebo popnengepa depkamne.
Sun Allah upu lap pena neng,
nabi-nabi nengdi ne tep peramitopu,
angepu kupkamneng dinino,
neda Nimi Mi Sisa Utopu Ngebo napkamaner ngeboda,
er nin er naidi men deiamretengetoda,
telepe dinino,
er nin,
er naidi angebo deiamreia cadi,
napnerepa popnengopda,
Allahdi angebo weika di wenepra popkamre,”
Yesusdi pepu.
Yesus cap,
er nyapu 12 neng cap jen jenmai dinin,
nena gum roti jepkoi taruda,
Yesusdi aroti kwaneng dopra,
Allah tep,
“Telepe” pepu dingeda,
roti topra er nyapu tep bokra karenmaudi,
aupu penmau.
“Ukupmanto ngeda,
aroti kwanengda,
ne nong utopu kurura tep dopra jepso,”
penmau.
Amendada,
Yesusdi anggur me mau gwepra,
tenpu keteneipmangunge dopra,
Allah tep,
“Telepe” pepu dingeda,
er nyapu yuma tep karepupa,
amau tenpu di jepra embanmai.
Anggur me jenmai taruda,
Yesusdi aupu pepu.
“Ukupmanto ngeda,
ameda,
ne yapi utopu kurura tep,
dopra jepso.
Ameda ne yapi utopu pepmasenada,
jenek pepkusene.
Ada,
Allah men di pediramseutopu,
nesala ban-ban yuma neitamai di nesala weika di lyepnedi talenkamne.
‘Angeda teka tenepkamneng’ tenen,
ne popnengepa,
ne yapi embenkamre.
Ne yapi embenkamrada,
tali tep gume.
Ada nesala ban-ban yuma,
sun mali kunge keca cap,
mali tenenge keca cap tep,
gum kupra deipnedi,
ne yapi di lyepkamna tep,
peten kemdina keca tep karepsene,”
Yesusdi pepu.
Upepu dingeda,
aupu ton pepu.
“Ne tek sisi pepsene,
ataru di gonga keprap,
neitamai taru cap,
doryankamre taru cap,
anggur me kange yawaramre me ton cap pio men jenkamne.
Dinino,
Allahdi nesala weik lyepredi,
sun dipru talenkamre taru,
gawal dakamre tarupu,
ka di ton cap,
ame jenkamne,”
Yesusdi pepu.
Yesusdi upepu pangeda,
er cap,
er nyapu cap,
sun yuma Allah mut pepidi,
Yerusalem mutu neitamai dinin,
sun alau ati bukmai ati tapra,
banmaiyanen,
welepra Zaitun mutu deiki bei.